มีเงินเชิญซื้อ หุ้นกู้ดอกสูง ทิสโก้จัดให้
ทิสโก้ออกหุ้นกู้ไม่ด้อยสิทธิ 1 ปี ดอกเบี้ย 3.5% วงเงินร่วม 8,000 ล้านบาท
24 ก.พ. 2555

ทิสโก้ออกหุ้นกู้ไม่ด้อยสิทธิ 1 ปี ดอกเบี้ย 3.5% วงเงินร่วม 8,000 ล้านบาท 
นายสุทัศน์ เรืองมานะมงคล กรรมการผู้จัดการใหญ่ ธนาคารทิสโก้ เปิดเผยว่า ธนาคารเสนอขายหุ้นกู้ไม่ด้อยสิทธิ ไม่มีหลักประกันอายุ 1 ปี (ครบกำหนดไถ่ถอนปี 2556) วงเงิน 5,000 ล้านบาท อัตราดอกเบี้ย 3.5% ตลอดอายุหุ้นกู้ จ่ายดอกเบี้ยทุกๆ 6 เดือน ให้แก่ผู้ลงทุนทั่วไปและผู้ลงทุนสถาบันจองซื้อขั้นต่ำที่ 5 แสนบาท และทวีคูณครั้งละ 1 แสนบาท โดยจะเปิดเสนอขายระหว่างวันที่ 27-29 ก.พ. 2555 ซึ่งมีบริษัทหลักทรัพย์ ทิสโก้ เป็นผู้จัดการการจัดจำหน่าย 
นอกจากนี้ ธนาคารได้จัดให้มีหุ้นกู้สำรองสำหรับเสนอขายเพิ่มเติมอีกไม่เกิน 3,000 ล้านบาท
หุ้นกู้ของธนาคารทิสโก้ที่เสนอขายในครั้งนี้ได้รับการจัดอันดับความน่าเชื่อถือในระดับ “A” จากบริษัท ทริส เรทติ้ง โดยมีแนวโน้มอันดับเครดิต “บวก” ซึ่งอันดับเครดิตดังกล่าวสะท้อนถึงการมีระบบบริหารความเสี่ยงที่ดีและความสามารถในการรักษาสถานะทางการตลาดที่แข็งแกร่งในธุรกิจเช่าซื้อรถยนต์ตลอดจนคุณภาพของสินทรัพย์และความสามารถของธนาคารในการรักษาระดับกำไรไว้ได้อย่างต่อเนื่อง
“การขยายตัวอย่างแข็งแกร่งของสินเชื่อในทุกภาคส่วน โดยสินเชื่อเช่าซื้อมีการเติบโตถึง 18% และสินเชื่อธุรกิจเติบโตถึง 44% ส่งผลให้สินทรัพย์รวมเติบโตอย่างต่อเนื่องโดยเพิ่มขึ้นเป็นกว่า 2 แสนล้านบาท” นายสุทัศน์ กล่าว
วันที่ 23 ก.พ. ธนาคารไทยพาณิชย์แจ้งว่าหุ้นกู้ด้อยสิทธิ 2 หมื่นล้านบาท อายุ 10 ปี จ่ายดอกเบี้ย 4.5% ในทุก 3 เดือนขายหมดแล้ว